Vydal © Zachej.sk, 2016 v spolupráci s Rehoľou sv. Augustína v Košiciach

Zostavil a autor © P. Jozef Jurdák, OSA

Grafika © Tomáš Kyška

Jazyková korektúra: Mgr. Martina Bodnárová, PhD.

Nihil obstat: Mons. Gabriel Ragan

Imprimatur:

Mons. Bernard Bober, košický arcibiskup – metropolita,

ABÚ Košice – Prot. č. 300/16, 4. 4. 2016

Modlitby sú zostavené podľa textov prevzatých z Kláštora sv. Rity v Casci, Taliansko.

Publikované s láskavým dovolením spoločnosti Monastero Santa Rita, Taliansko.

ISBN: 978-80-8211-020-6

Obsah

0 Úvod

1 Modlitba k svätej Rite v beznádejných situáciách

2 Modlitba odovzdania sa svätej Rite

3 Modlitba k svätej Rite – vzoru života

4 Modlitba k svätej Rite za chorých a trpiacich

5 Modlitba dôvernej prosby

6 Modlitba za obrátenie

7 Modlitba za obnovenie viery

8 Modlitba za milosť odpustenia

9 Prosba o silu trpieť s Ježišom

10 Modlitba za ovocie Ducha

11 Modlitba za pokoj v rodine

12 Modlitba dieťaťa

13 Modlitba mladého človeka

14 Modlitba študenta

15 Modlitba Bohu zasvätenej osoby

16 Modlitba snúbenice

17 Modlitba snúbenca

18 Modlitba tých, ktorí nemôžu mať deti

19 Modlitba ženy v požehnanom stave

20 Modlitba matky

21 Modlitba za rodičov

22 Modlitba starých rodičov

23 Modlitba vdovy

24 Modlitba vodiča auta

25 Strelná modlitba vodiča auta

26 Modlitba robotníka

27 Modlitba spoločenstiev, ktoré si ctia svätú Ritu

28 Ruženec k svätej Rite

29 Litánie k svätej Rite

30 Litánie k svätej Rite s prosbou o pomoc

31 Slávnostné litánie k svätej Rite

32 Trojdnie poďakovania Bohu ku cti svätej Rity

33 Slávnostné odprosenie

Dobrovoľne chcem ponúknuť svoju osobu všemohúcemu Bohu, blahoslavenému Augustínovi, blahoslavenej Márii Magdaléne a tebe, matka abatiša tohto Kláštora svätej Márie Magdalény v Casci. Sľubujem, že budem vždy bývať v tomto kláštore a žiť v poslušnosti, čistote a chudobe, bez vlastnenia majetku po celý život a podľa reguly blahoslaveného Augustína a kanonických predpisov.

Prvé sľuby sv. Rity po vstupe do kláštora

0.

Úvod

Svätá Rita je blízka mnohým, zvlášť ženám, pretože prežila všetky stavy, a tak sa s ňou každá môže stotožniť. Či už ako s mladým dievčaťom, snúbenicou, manželkou a matkou, alebo ako s vdovou a rehoľníčkou.

Zbierka týchto modlitieb bola vytvorená, aby pomohla nielen pútnikom, ktorí prichádzajú do Cascie prosiť svätú Ritu o príhovor v rôznych životných situáciách, ale je vhodná aj a najmä pre tých, ktorí sa chcú k nej utiekať a vyprosiť si hojné milosti či zásah v už neriešiteľných a bezvýchodiskových situáciách.

Svätý Augustín v Komentári k Žalmu 119,145 Z celého srdca volám, Pane, vyslyš ma, hovorí, že modlitba je výkrikom, ktorý sa dvíha k Bohu; ale ak tento výkrik spočíva iba v hluku nášho telesného hlasu, bez toho, aby sa modlilo srdce, neustále túžiac po Bohu, niet pochýb, že je námaha zbytočná. Naopak, ak človek kričí srdcom, tento výkrik neunikne Bohu, hoci telesný hlas mlčí a výkrik je ľudským uchom nepočuteľný.

Keď sa modlíme, môžeme volať telesným hlasom alebo zostať ticho; no v každej modlitbe musí byť prítomný výkrik srdca. Toto vnútorné volanie spočíva vo veľkom sústredení ducha na to, o čo v modlitbe ide, a ukazuje hlbokú túžbu a horlivosť nezúfať si. Vtedy sa volá na Boha celým srdcom, keď v myšlienkach nie je nič iné iba modlitba.

Zo svojej osobnej skúsenosti viem, že ak som vybavoval rôzne potvrdenia a žiadosti na úradoch či v inštitúciách, oveľa ľahšie sa mi išlo za kompetentnými, ak som mal odporúčanie. Možno povedať, že som mal za sebou príhovor niekoho dôležitého, kto mi povedal: Choď do týchto dverí a povedz, že ťa posielam ja, aby to urobili alebo aby to vyriešili.

Myslím si, že príhovor svätých, ku ktorým sa utiekame, funguje podobne. K Bohu prichádzame s rôznymi modlitbami, žiadosťami a prosbami či už za seba, alebo za iných. Chceme, aby bol k nám zhovievavý a vyplnil našu žiadosť. A tak sa obraciame k jeho vyvoleným – k svätým a prosíme ich o orodovanie. Máme nádej, že nám táto „známosť“ uľahčí dosiahnutie milosti, po ktorej túžime.

Svätá Rita je známa tým, že je orodovníčkou v neriešiteľných alebo beznádejných situáciách. Mnohí sa obracajú práve na ňu a prosia ju o príhovor, keď už všetky ostatné možnosti vyčerpali alebo sa nachádzajú v hraničných situáciách. Práve táto svätica je dôkazom, že vytrvalá modlitba s dôverou k Tomu, ktorému nie je nič nemožné, dosiahne aj na prvý pohľad nemožné. Svätej Rite sa ešte počas života podarilo vyprosiť zmierenie medzi rodinami zaviazanými krvnou pomstou (tzv. vendetta). Nevinná krv netiekla a nastalo odpustenie a zmierenie. Malý veľký zázrak. No zázrak sa rodí vo viere a vo vytrvalej modlitbe. Aj Ježiš nás povzbudzuje, aby sme vo svojich prosbách neochabovali (podobenstvo o sudcovi a vdove Lk 18,1 – 7), posilňovali si vieru a prehlbovali dôveru v neho.

Ďalej je dôležité pripomenúť to, čo vyjadril svätý Augustín v Liste 130, 8,17: Boh od nás nežiada, aby sme Mu v modlitbe dávali poznať našu vôľu, ktorú On nemôže nepoznať – „…veď váš Otec vie, čo potrebujete, prv, ako by ste ho prosili,“ Mt 6,8; ale Boh túži, aby sme v modlitbe cvičili svoju túžbu v tom, aby sme boli schopní prijať to, čo nám On pripravuje.

Nech táto knižočka napomáha, aby okrem úst volalo predovšetkým naše srdce, a nech príklad a príhovor svätej Rity vyprosí mnohým schopnosť plniť Božiu vôľu v rôznych stavoch a situáciách.

P. Jozef Jurdák, OSA

1.

Modlitba k svätej Rite v beznádejných situáciách

Mocná svätá Rita, nazývaná svätou nemožných vecí, advokátkou beznádejných situácií, pomocnicou v poslednej hodine, ochranou a únikom v bolestiach, ktoré vedú do hĺbok zločinu a beznádeje, k tebe prichádzam v ťažkej a neočakávanej situácii, ktorá bolestne ťaží moje srdce. Povedz, drahá svätá Rita, nebudeš mi chcieť pomôcť, nebudeš ma chcieť utešiť? Vzdiališ svoj pohľad a súcit od môjho srdca tak veľmi skúšaného bolesťou? Veď aj ty vieš a poznáš, čo znamená mučeníctvo srdca.

Svätá Rita, pre bolesti, ktoré si prežila, pre horké slzy, ktoré si preliala, príď mi na pomoc! Pros, modli sa, prihováraj sa za mňa, ktorý sa neodvažujem prosiť Boha, Otca milosrdenstva a Prameň všetkej útechy. Vypros mi túto milosť (vyslov prosbu), po ktorej túžim, lebo ju potrebujem, a modlím sa o ňu. Modlitba, ktorú ty prednesieš, bude určite vypočutá, lebo si Bohu veľmi drahá. Povedz Pánovi, že dosiahnutá milosť bude slúžiť na zlepšenie môjho života a mojich návykov a tiež na oslavu Božieho milosrdenstva na zemi i v nebi.

Amen.

Sláva Otcu…

Koniec ukážky